Jesus word verraai en in hegtenis geneem — Wagtoring AANLYN BIBLIOTEEK
DIT is goed ná middernag wanneer Judas 'n groot menigte soldate, owerpriesters, Fariseërs en ander in die tuin van Getsemane inlei. Die priesters het ingestem om Judas 30 silwerstukke te betaal om Jesus te verraai.
Vroeër, toe Judas van die Pasgamaaltyd weggestuur is, het hy blykbaar direk na die owerpriesters gegaan. Hulle het onmiddellik hulle eie beamptes sowel as 'n afdeling soldate bymekaargemaak. Judas het hulle moontlik eers gelei na waar Jesus en sy apostels die Pasga gevier het. Toe hy sien dat hulle daarvandaan vertrek het, het die groot menigte, wat wapens, lampe en fakkels dra, Judas uit Jerusalem en oor die dal Kidron gevolg.
Terwyl Judas die optog teen die Olyfberg uitlei, is hy seker dat hy weet waar om Jesus te kry. Gedurende die afgelope week het Jesus en die apostels, terwyl hulle heen en weer tussen Betanië en Jerusalem geloop het, dikwels in die tuin van Getsemane gestop om te rus en te gesels. Maar hoe sal die soldate Jesus uitken, noudat hy moontlik in die duisternis onder die olyfbome versteek is? Hulle het hom dalk nog nooit gesien nie. Daarom gee Judas 'n teken en sê: "Die een wat ek sal soen—dit is Hy; gryp Hom en neem Hom met sekerheid weg."
Judas lei die groot menigte in die tuin in; hy sien Jesus by sy apostels en gaan reguit na hom toe. "Gegroet, Rabbi!" sê hy, en hy soen hom baie teer.
"Vriend, waarvoor is jy hier?" antwoord Jesus. Dan antwoord hy sy eie vraag en sê: "Judas, verraai jy die Seun van die mens met 'n kus?" Maar genoeg van die een wat hom verraai! Jesus tree vorentoe in die lig van die brandende fakkels en lampe in en vra: "Wie soek julle?"
"Jesus, die Nasarener", kom die antwoord.
"Dit is Ek", sê Jesus terwyl hy moedig voor hulle staan. Verbaas oor sy vrymoedigheid en omdat hulle nie weet wat om te verwag nie, deins hulle terug en val hulle op die grond neer.
"Ek het vir julle gesê dat dit Ek is", gaan Jesus kalm voort. "As julle My dan soek, laat hierdie manne weggaan." Kort tevore in die bovertrek het Jesus sy Vader in gebed meegedeel dat hy sy getroue apostels bewaar het en dat nie een van hulle verlore gegaan het nie, "behalwe die seun van die verderf". Sodat sy woord vervul kan word, vra hy dus dat sy volgelinge vrygelaat moet word.
Wanneer die soldate hulle kalmte herwin, opstaan en Jesus begin vasbind, besef die apostels wat gaan gebeur. "Here, moet ons met die swaard slaan?" vra hulle. Voor Jesus antwoord, val Petrus vir Malchus, 'n dienskneg van die hoëpriester, aan met een van die twee swaarde wat die apostels saamgebring het. Petrus se hou mis die dienskneg se kop, maar sny sy regteroor af.
"Hou op, dit is genoeg!" sê Jesus wanneer hy tussenbeide tree. Hy raak Malchus se oor aan en genees die wond. Dan leer hy hulle 'n belangrike les en beveel Petrus: "Sit jou swaard in sy plek terug; want almal wat die swaard neem, sal deur die swaard vergaan. Of dink jy dat Ek nie nou my Vader kan bid en Hy vir My meer as twaalf legioene van engele beskikbaar sal stel nie?"
Jesus is gewillig om in hegtenis geneem te word, want hy verduidelik: "Hoe sou die Skrifte dan vervul word dat dit so moet gebeur?" En hy voeg by: "Die beker wat die Vader My gegee het, sal Ek dit dan nie drink nie?" Hy is dit volkome eens met God se wil vir hom!
Dan praat Jesus met die skare. "Het julle soos teen 'n rower uitgekom met swaarde en stokke om My gevange te neem?" vra hy. "Dag vir dag het Ek by julle gesit en leer in die tempel, en julle het My nie gegryp nie. Maar dit het alles gebeur, dat die Skrifte van die profete vervul sou word."
Hiermee gryp die soldate en die leërowerste en die beamptes van die Jode Jesus, en hulle bind hom vas. Toe die apostels dit sien, verlaat hulle Jesus en vlug. Maar 'n jong man—moontlik die dissipel Markus—bly in die skare agter. Hy was dalk by die huis waar Jesus die Pasga gevier het en het die skare daarna van daar af gevolg. Hulle herken hom egter nou en probeer hom gryp. Maar hy laat sy linnekleed agter en ontsnap. Mattheüs 26:47-56; Markus 14:43-52; Lukas 22:47-53; Johannes 17:12; 18:3-12.